b'\n_START_ARTICLE_\nSimonas Daukantas\n_START_SECTION_\nBiografija\n_START_PARAGRAPH_\nGim\xc4\x97 eigulio \xc5\xa1eimoje. Motina palaidota Lenkim\xc5\xb3 ba\xc5\xbeny\xc4\x8dios \xc5\xa1ventoriuje._NEWLINE_Mok\xc4\x97si Kretingos pradin\xc4\x97je ir \xc5\xbdemai\xc4\x8di\xc5\xb3 Kalvarijos 4 klasi\xc5\xb3 mokyklose, Vilniaus gimnazijoje, 1822\xc2\xa0m. baig\xc4\x97 Vilniaus universitet\xc4\x85, bet d\xc4\x97l filomat\xc5\xb3-filaret\xc5\xb3 byl\xc5\xb3 teisi\xc5\xb3 magistro diplom\xc4\x85 gavo tik 1825\xc2\xa0m. I\xc5\xa1kart po to i\xc5\xa1vyko \xc4\xaf Ryg\xc4\x85, kur tarnavo Rygos generalgubernatoriaus kanceliarijoje._NEWLINE_Nuo 1835\xc2\xa0m.\xc2\xa0Senato valdininkas Sankt Peterburge, didesn\xc4\x99 tarnybos dal\xc4\xaf dirb\xc4\x99s u\xc5\xbe Lietuvos Metrik\xc4\x85 atsakingame Senato padalinyje. S. Daukanto ir jo bendra\xc5\xbeygi\xc5\xb3 pastangomis i\xc5\xa1 carin\xc4\x97s vald\xc5\xbeios 1841\xc2\xa0m. gautas leidimas steigti parapijines lietuvi\xc5\xa1kas mokyklas Lietuvoje. \xc5\xa0is leidimas legalizavo jau veikian\xc4\x8dias mokyklas ir leido pl\xc4\x97sti j\xc5\xb3 tinkl\xc4\x85, kas labai prisid\xc4\x97jo prie lietuvi\xc5\xb3 kalbos i\xc5\xa1laikymo ir pl\xc4\x97tojimo._NEWLINE_Jau Sankt Peterburge prad\xc4\x97jo bendradarbiauti su Motiejumi Valan\xc4\x8diumi. 1850\xc2\xa0m. gr\xc4\xaf\xc5\xbeo \xc4\xaf \xc5\xbdemaitij\xc4\x85. S. Daukantas tik\xc4\x97jo lietuvi\xc5\xb3 taut\xc4\x85 atgaivinti kult\xc5\xabrin\xc4\x97s veiklos keliu, nemat\xc4\x97 politinio i\xc5\xa1sivadavimo i\xc5\xa1 Rusijos imperijos reali\xc5\xb3 perspektyv\xc5\xb3, tad, nors ir prijausdamas, pats nedalyvavo nei 1830\xe2\x80\x931831\xc2\xa0m., nei 1863\xe2\x80\x931864\xc2\xa0m. sukilimuose.\n_START_SECTION_\nVisuomenin\xc4\x97s-politin\xc4\x97s pa\xc5\xbei\xc5\xabros\n_START_PARAGRAPH_\nS. Daukanto visuomenin\xc4\x97s-politin\xc4\x97s pa\xc5\xbei\xc5\xabros atsispindi jo istoriniuose ir populiariuose veikaluose (visi jie ra\xc5\xa1yti lietuvi\xc5\xb3 kalba). Dirbdamas mokslin\xc4\xaf ir kult\xc5\xabrin\xc4\xaf darb\xc4\x85 jis klojo lietuvi\xc5\xb3 tapatyb\xc4\x97s pagrindus. Svarbiausiu savo u\xc5\xbedaviniu laik\xc4\x97 ie\xc5\xa1koti lietuvi\xc5\xb3 tautos istorijos \xc5\xa1altini\xc5\xb3, juos tyrin\xc4\x97ti ir ra\xc5\xa1yti knygas savo tautai, j\xc4\x85 \xc5\xa1viesti ir kelti jos savigarb\xc4\x85, savo vert\xc4\x97s suvokim\xc4\x85._NEWLINE_S. Daukantas buvo vienas i\xc5\xa1 \xc5\xbeemai\xc4\x8di\xc5\xb3 lietuvi\xc5\xa1kojo s\xc4\x85j\xc5\xabd\xc5\xbeio, siekusio sukurti kult\xc5\xabrinius pamatus moderniai lietuvi\xc5\xb3 tautai, dalyvi\xc5\xb3, kurio kiti \xc5\xbeymiausi atstovai: Kajetonas Nezabitauskis, Simonas Stanevi\xc4\x8dius, Jurgis Pliateris, Dionizas Po\xc5\xa1ka, Liudvikas Adomas Jucevi\xc4\x8dius. S. Daukantas pirmasis ai\xc5\xa1kiai atskyr\xc4\x97 taut\xc4\x85 nuo valstyb\xc4\x97s. Tautos pagrindiniu skiriamuoju bruo\xc5\xbeu S. Daukantui yra kalba, o ne valstybingumas. Tautai b\xc5\xabdinga sava kalba, visuomenin\xc4\x97 santvarka, kasdieninio gyvenimo papro\xc4\x8diai._NEWLINE_Kita svarbi S. Daukanto nuosekliai vystyta id\xc4\x97ja buvo valstie\xc4\x8di\xc5\xb3 \xc4\xaftraukimas \xc4\xaf tautos samprat\xc4\x85, skirtingai nuo tuo metu dominavusios bajori\xc5\xa1kosios tautos sampratos. Tuo pa\xc4\x8diu jis savo ra\xc5\xa1tuose tvirtino, kad valstie\xc4\x8diams b\xc5\xabtina suteikti asmens laisv\xc4\x99, panaikinus j\xc5\xb3 baud\xc5\xbeiavin\xc4\x99 priklausomyb\xc4\x99. Savo id\xc4\x97j\xc5\xb3 argumentavimui S. Daukantas panaudojo Vakar\xc5\xb3 Europoje ir Lietuvoje paplitusias pa\xc5\xbeangias socialines-filosofines (J. Herderio, J. J. Rousseau ir kt.) teorijas. S. Daukantas gyveno Romantizmo epochoje, bet jo darbuose dominuoja \xc5\xa0vietimo ideologija. Romantizmas S. Daukanto darbuose pasirei\xc5\xa1kia daugiausia jo istorijos ra\xc5\xa1t\xc5\xb3 stilistikoje, kur jis vengia specifin\xc4\x97s mokslin\xc4\x97s terminijos.\n_START_SECTION_\nLietuvi\xc5\xa1ki naujadarai\n_START_PARAGRAPH_\nS. Daukantas suk\xc5\xabr\xc4\x97 nema\xc5\xbeai naujadar\xc5\xb3, kurie prigijo lietuvi\xc5\xb3 kalbos vartosenoje: laikrodis, vietov\xc4\x97, prekyba, vaistininkas, b\xc5\xabdvardis, dantiniai, l\xc5\xabpiniai, nosiniai (priebalsiai). Bet kai kurie naujadarai taip ir nepaplito: karm\xc5\xab\xc5\xa1a (kautyn\xc4\x97s), au\xc5\xa1r\xc4\x97nai (baltai), r\xc5\xabbdarbis (siuv\xc4\x97jas), vypson\xc4\x97 (spektaklis).'